Chersonesus Cnidia
Vide etiam paginam discretivam: Chersonesus (discretiva). Chersonesus Cnidia sive Chersonesus Carica (hodie Turcice Datça Yarımadası sive etiam Reşadiye Yarımadası) est paeninsula angusta longitudine 80 km provinciae Muğla in Turcia austro-occidentali sita. Sinum Ceramicum (a septentrionalibus) a Sinu Hisarönü separat. Ab urbe Marmaris in occidentem ac ab insulis Rhodo et Syme in septentriones versus iacet. Insula Nisyros 17.5 km in occidentem versus sita est. Litus septentrionale est planum, sinibus intermissum, aestate etesiis perflatum, litus meridianum saxosum ac scopulosum. Paeninsula, cum sit mira naturae pulchritudine atque multos sinus praebeat, a plurimis navibus periegeticis aditur. Locus novus nomine Datça in paeninsula media iacet. In extrema paeninsula occidentali portus antiquus saeculo septimo deletus nomine Cnidus situs erat.